Nordjyllands Politi offentliggør nu overvågningsbilleder fra en voldsepisode i Jomfru Ane Gade.

Politiet efterlyser nu en mand i forbindelse med en voldsepisode ved Jomfru Ane Gade i Aalborg. En 18-årig mand blev overfaldet af en ukendt gerningsmand natten til lørdag d. 3. november. Overfaldet skete mellem kl. 02.30 og 03.00 omkring den lille gyde, der ligger udenfor LA Bar i Jomfru Ane Gade. Gyden hedder Ny Mølle Stræde og leder ud til Vesterå. Nordjyllands Politi offentliggør nu overvågningsbilleder fra gyden, der er taget umiddelbart efter overfaldet. Gerningsmanden beskrives som en dansk mand. Han var skaldet og var iført lys trøje og lyse bukser. Den 18-årige mand, som blev overfaldet, fik flere slag i ansigtet. Han fik blandt andet et par løse tænder. Hvis man kender gerningsmandens identitet eller har oplysninger i sagen, så vil Nordjyllands Politi gerne kontaktes på telefonnummer 114. Oplys gerne sagens journalnummer 5100-73241-00657-12.